
1. Bătrânul Hengar

Sania lumina tunelul de zăpadă cu cele două faruri, completând lumina becurilor plasate din loc în loc, creând un efect stroboscopic. Sclipirile zăpezii îi aminteau de luminile de Crăciun văzute într-un documentar despre „viața de dinainte”, cum o numeau acum. Urcușul devenea din ce în ce mai abrupt, semn că se apropia de ieșire, la cota zero. Cota „două mii” dispăruse demult, de când totul fusese acoperit de zăpadă după ultima glaciațiune, iar suprafața se afla acum la mare distanță deasupra vechiului sol.

Fusese avertizat încă de la prima poartă că sus era foarte periculos, dar nu l-au putut opri; avea toate documentele în regulă, deși se decretase stare de urgență în tot orașul.

— Domnule, nu cred că este indicat să urcați în acest moment. Știți că nu putem prevedea când se va produce următorul cutremur.

— Știu, băiete, răspunse el, întorcându-se cu fața spre poartă și forțând paznicul să o deschidă mai repede.

— Nu știu dacă o să mai fiu aici când vă veți întoarce... dar nu apucă să termine, căci sania porni, lăsând câteva urme în zigzag pe zăpadă.

„Știu că nu o să mai fii aici”, îi răspunse Hengar în gând, în timp ce începea să urce.

Știuse de la început că va întâmpina destule greutăți, din momentul în care intrase în biroul lui Leo, la câteva ore după ce sistemul de alarmă al orașului avertizase că seismele vor continua într-un ritm alert și că structura cupolei nu va rezista.

— Îmi trebuie un permis de liberă trecere pentru toate nivelurile, îi spuse fiului său de cum intră pe ușă.

— Tată, ce cauți aici? Ar trebui să fii deja în adăpostul trei, unde ai fost repartizat. Parcă am stabilit să respectăm toate protocoalele de securitate în caz de incident.

Știa că-i promisese acest lucru de nenumărate ori, mai ales că fiul său era șeful securității orașului și trebuia să dea un exemplu pentru ceilalți. Toată viața își respectase promisiunile, dar acum își spunea că ar putea să le încalce. Ce mai conta? Oricum, avusese un sentiment de vinovăție când se gândise la asta, dar încerca să se mențină ferm în fața lui, să obțină ce voia.

— Nu încerca asta cu mine, ți-am cerut doar un permis de liberă trecere. Vreau acest permis acum.

Niciodată nu fusese atât de dur, mai ales cu fiul său. Leo se întoarse cu tot corpul spre el și, văzându-i fața extrem de serioasă, intră într-o stare de transă în care toate amintirile frumoase îi trecură prin minte. A durat doar un minut. Își scutură capul, ca și cum ar fi vrut să le alunge, și, amintindu-și în ce situație se aflau, lăsă umerii să-i cadă.

— Sunt momente destul de grele, să știi. Poate scăpăm, poate nu...

Cuvintele rămaseră suspendate între el și tatăl său.

— OK. Ai aici permisul, și-i întinse un card electromagnetic.

Bătrânul îl luă și se opri în fața ușii, spunând fără să se întoarcă:

— Să știi că te iubesc foarte mult, chiar foarte mult. Să ții minte asta.

Spuse aceste cuvinte apăsat, pentru ca ele să ajungă la fiul său împreună cu sentimentele sale. Voia măcar o îmbrățișare de bun rămas, dar își aminti că nu avusese parte de niciuna de la el, ținând cont de relația destul de complicată dintre ei. Așa că ieși pe ușă, imaginându-și privirea fiului său urmărindu-l.

Sania intrase deja în zona spiralată, construită pentru a accelera urcarea. Trebuia să țină cât mai strâns ghidonul pentru a păstra o traiectorie cât de cât optimă. Își aminti de prima dată când a fost cu Lori pe aici, imediat după ce se dăduse în funcțiune această urcare și după ce, spre deosebire de acum, obținuse permisul de liberă trecere. Se folosise de statutul său din cadrul Institutului Central de Cercetare.

— Zăpada este atât de albă și totuși este atât de întuneric; parcă tunelul îi ascunde frumusețea, iar noi, luminându-l, îi redăm strălucirea, zise ea, strângându-l și mai tare de mijloc. Nu știa dacă era teamă sau doar dorința de a-l simți aproape.

I-a simțit îmbrățișarea ei caldă și a știut în acel moment că erau sortiți unul altuia. A încercat să prelungească acel moment cât mai mult, și a fost ca o feerie, un moment magic ce nu trebuia să se termine niciodată. Au stat sus, cu soarele mângâindu-le fețele, o perioadă lungă de timp în care s-au ținut doar în brațe, oftând din când în când. Niciun cuvânt. După care și-au deschis sufletele unul altuia, iar iubirea i-a legat pe vecie.

Ultima parte a tunelului era în linie dreaptă și văzu conturul ieșirii, care devenea din ce în ce mai mare. Pentru o clipă, speranța că nimic nu se va întâmpla era destul de puternică, dar o zdruncinătură l-a aruncat cu sanie cu tot în peretele din dreapta, iar apoi, din ricoșeu, în cel din stânga, și s-a înțepenit cu sania în tunel. Nu pățise nimic, era doar puțin amețit din cauza loviturilor. S-a dat jos de pe sanie și, privind spre ieșire, s-a îndreptat într-acolo, dar o nouă zdruncinătură l-a trântit la pământ.

„Începutul sfârșitului”, își spuse. Totul s-a schimbat acum și totul este în schimbare. La fel cum totul se schimbase la nașterea lui Leo, centrul universului lor. Atât el, cât și Lori și-au modificat stilul de viață, iar totul s-a pliat pe nevoia de a înțelege cea mai mare transformare din viața lor: copilul, Leo, băiatul lor. Au devenit oarecum distanți o perioadă, fiecare având sarcini precise, impuse chiar de ei, dar sentimentele nu au avut de suferit. Dimpotrivă, s-au apropiat și mai mult, iar iubirea lor a devenit veșnică.

S-a ridicat și a pornit din nou către ieșire. Lumina soarelui îi mângâia deja fața, care începuse să capete din ce în ce mai multe riduri din cauza vârstei. A trecut pragul porții ce asigura ieșirea la suprafață și a închis ochii din cauza luminii puternice, pe care nici măcar ochelarii speciali nu o puteau opri. Au urmat câteva clipe de acomodare, după care a putut privi întinderea albă a zăpezii de deasupra orașului. Nu simțea frigul de afară. Gândul îi era la ultimele clipe petrecute împreună cu Lori, înainte ca ea să se stingă. I-a cerut să se aplece și i-a șoptit la ureche: „Să te duci sus, acolo unde ne-am cunoscut, respiră aerul acela pentru noi și mai privește încă o dată soarele nostru... Promite-mi...”. I-a promis și s-a dus. Leo nu a auzit această promisiune și nici nu trebuia să o audă.

Un nou cutremur, iar albul imaculat al întinderii se întunecă, se schimbă. Un crater uriaș s-a format în partea opusă a ieșirii din tunel, mărindu-se constant. Cupola orașului cedase și totul se prăbușea. Parcă auzea și strigătele de disperare ale oamenilor din oraș, deși se aflau la două mii de metri adâncime. Un zgomot puternic și timpul s-a oprit. Parcă plutea. În fața lui au apărut Lori și Leo. Amândoi erau liniștiți și, prin privirile lor, îl chemau la ei. A înțeles și a ridicat pentru ultima dată capul spre soare, iar lumina lui nu mai era așa de puternică, se diminua în intensitate până când totul s-a întunecat...

2. Reîntâlnirea

Nava funcționa pe pilot automat. Coordonatele fuseseră stabilite, iar traseul era destul de liber. Zo și Gos se odihneau în tăcere, cu gândurile departe, la Tobo, planeta lor natală, de unde plecaseră în ultima expediție. Fuseseră trimiși cu cea mai nouă și modernă navă, în căutarea unor planete locuibile, bogate în resurse naturale. Misiunea lor era să se întoarcă cu speranța că ei, toboiștii, s-ar putea muta, în sfârșit, pe o nouă planetă curată și care să aibă resursele necesare.

Totul fusese în zadar; acea zonă a galaxiei era pustie, niciun sistem solar nu avea vreo planetă care să poată susține viața, în nicio formă a ei. S-au întors dezamăgiți și descurajați, deoarece toate resursele lor din ultimii ani se concentraseră pe astfel de expediții, dar fără niciun rezultat. Mai aveau câteva zeci de ani-lumină până acasă, însă un sentiment de nesiguranță îi cuprinse pe amândoi. Nu reușiseră să stabilească legătura cu centrul de comandă și observaseră că cel mai avansat punct de control al lor din sistemul solar era părăsit. Nu luaseră acest lucru în serios, știind câte reduceri de costuri se făcuseră în ultimii ani. Înaintau cu speranța în suflet că totul era în regulă, dar, la un moment dat, au intrat într-o zonă de meteoriți. Era destul de ciudat; în locul acela trebuia să fie planeta lor. Acum nu mai era.

Optimismul dispăruse brusc. Ei nu mai reprezentau nicio speranță pentru ceilalți, deoarece aceștia din urmă încetaseră să mai existe. Nu mai existau nici măcar cei ce munciseră atâta timp pentru a construi cea mai nouă și mai modernă navă spațială, destinată exclusiv celor doi, cei mai buni cosmonauți din flotă.

Hotărârea au luat-o foarte repede, fără ezitări. Era clar: nu mai aveau nimic de pierdut, absolut nimic. Au fixat o direcție și au pornit. Au folosit toată energia rămasă pentru a atinge cea mai mare viteză posibilă cu nava lor. Computerul central corectase traiectoria pentru a evita, pe cât posibil, câteva planete din sistemele solare din față. Nu au intervenit în această decizie. Pur și simplu nu aveau de ce.

Trecuseră vreo doi ani, iar această destinație fusese stabilită cu câteva luni în urmă, când scanerele navei descoperiseră o posibilă planetă ce corespundea cerințelor lor. Reușiseră, folosind gravitația unei planete, să-și schimbe traiectoria. Nu mai aveau energie decât pentru o aterizare, atât. Nu știau dacă acest lucru – procentul redus de probabilitate ca planeta să susțină viață – îl puteau considera o nouă speranță sau nu. Atât de multe gânduri le veneau în minte, atâtea întrebări erau de pus, dar ei tăceau.

S-au apropiat destul de mult pentru a putea încerca o nouă scanare a acestei planete. Liniștea era apăsătoare. Rezultatul se lăsa așteptat, dar procesarea s-a terminat cu un sunet scurt. Probabilitatea ca această planetă să susțină viață crescuse la peste 90%. Nu știau dacă să se bucure sau nu. Nu știau dacă să înceapă să spere sau nu. Era rezultatul celor doi ani fără speranță, sau poate se obișnuiseră cu ideea că nu mai exista speranță. Au început o analiză minuțioasă a raportului. Gos s-a uitat pe partea ce conținea date despre atmosferă.

— Zo, planeta asta are oxigen în concentrație suficientă să susțină viața. Iar viață există, se pare, în forme primitive, a continuat Gos cu un ușor tremur în glas, ce trăda înfiriparea unei noi speranțe.

Următorul pas a constat în examinarea minuțioasă a datelor geologice și determinarea unei posibile locații de aterizare, luând în considerare întregul set de criterii stabilite prin procedurile de configurare a primului avanpost, prima bază de unde aveau să inițieze explorările detaliate la suprafață.

Această planetă avea apă și vegetație, fiind destul de apropiată de planeta natală. Încă nu porniseră programul de analiză a altor forme de viață, neavând suficientă energie pentru acest lucru.

Au ales o zonă la intersecția a două râuri, la marginea pădurii și în apropierea unui lanț muntos. De acolo puteau studia tot ce-i interesa, având în același timp disponibile toate resursele necesare. Au pornit sistemul antigravitațional și au început procedura de aterizare. Erau foarte concentrați în ceea ce făceau, știind că nu aveau resurse de energie suficiente. Atmosfera semăna din ce în ce mai mult cu cea de pe Tobo, din timpurile când poluarea nu luase o asemenea amploare.

Deși planeta era destul de mare, nu alocaseră nici măcar o secundă pentru a savura priveliștea ce li se oferea; totul era concentrat pe acțiunea de aterizare. Această procedură nu a durat mult, iar nava lor s-a așezat în liniște în poienița de lângă râu, iar în cabină s-au auzit clicurile celor două centuri de siguranță care se detașaseră automat. Au urmat câteva clipe de liniște, după care Gos a răbufnit:

— Asta este, am reușit!

— Deși toate datele ne indică o mare posibilitate de a putea locui aici, să nu ne pripim încă, a zis Zo în timp ce se ridica de pe scaunul din cabină. Trebuie să urmăm toate protocoalele.

— OK, dar nu simți o ușurare, o mică liniște măcar?

— Știi ceva, respiră adânc, Gos. Ai dreptate, parcă un sentiment de liniște m-a cuprins și pe mine.

— Mie îmi vine să țopăi și să sar în sus de bucurie, dar țin asta pentru iarba verde-aurie de jos.

Datorită pregătirii lor speciale pentru astfel de misiuni, puteau să-și stăpânească destul de bine toate emoțiile, evitând mai ales să le exteriorizeze. Au început să lucreze la acțiunile următoare, lansând, imediat după ce soarele le-a încărcat bateriile, o analiză detaliată a zonei din perspectiva susținerii vieții în toate aspectele ei.

Așteptarea a fost destul de apăsătoare, dar când raportul analizei a fost gata, o mare bucurie i-a cuprins pe amândoi. Această planetă era plină de viață, care era sută la sută compatibilă cu a lor. Imediat au identificat un loc unde să-și construiască prima locuință exterioară navei și au început să programeze computerul central să realizeze o listă cu materiile prime necesare construirii acesteia.

Urmând procedurile de construire a unui avanpost și folosind resursele locale, au ridicat o casă de locuit, au securizat o zonă destul de mare în jurul navei și al casei și au început misiunile de explorare a zonei. Au decis să treacă și de la alimentația artificială la cea naturală, din resursele locale, după ce au identificat câteva rase de animale și câteva tipuri de vegetație ce erau comestibile pentru ei, ținând cont și de aportul lor energetic. Întocmiseră, cu ajutorul calculatorului central, câteva meniuri, dintre care, pe primele locuri, erau cele preparate dintr-un animal cornut, ierbivor.

După câteva luni, însă, totul a intrat iar în rutină. Misiunile de explorare a planetei se desfășurau cu regularitate. Avanpostul se extindea din ce în ce mai mult, adăugându-se un laborator și un atelier. Existau și destule momente de relaxare, dar bucuria găsirii acestei planete a fost înlocuită cu un sentiment de tristețe. Se gândeau mereu la viitor și la faptul că își vor petrece restul zilelor aici, doar ei doi, singuri.

Într-o seară, după ce au luat cina și au ieșit pe mica terasă pentru o scurtă siestă, ascultând noaptea cu zgomotele specifice locului, cu care se obișnuiseră deja, sistemul de securitate a sesizat o neregulă, iar luminile ce delimitau perimetrul s-au aprins.

— Gos, ia arma și urcă repede în turn, a spus Zo cu autoritate. Eu alerg la computer.

Au scanat zona perimetrului de securitate și, la un moment dat, au observat o formă de viață îndepărtându-se. Avea o viteză considerabilă, iar radarul a pierdut-o curând, nu înainte ca ei să înregistreze momentul. Fuseseră surprinși de rapiditatea ei, neștiind până atunci vreo vietate de aici cu o asemenea viteză. Fără să piardă timpul, au început o analiză mai complexă a datelor deținute. Nici masa, nici amprenta energetică nu corespundeau formelor de viață catalogate până acum. Așadar, o nouă ființă descoperită. Poate, dar ceva le-a atras atenția: o mică urmă energetică ce o urma îndeaproape. Nu știau ce putea fi, dar cu siguranță nu era ceva normal.

A doua zi, după ce au calculat traiectoria formei de viață și au anulat misiunea de explorare, au plecat spre locul unde dispăruse ceea ce văzuseră cu o seară înainte. Mergeau cu radarul pornit, scanând totul în jur pentru a evita posibile surprize. Se tot gândeau la existența unor băștinași inteligenți sau a unor animale de pradă mai sofisticate, deși scanerul navei lor nu indicase nimic la analiza efectuată înainte de a intra în atmosferă. Se îndepărtau de zona muntoasă, intrând într-un șes presărat pe alocuri cu cratere în care crescuse o vegetație abundentă.

La un moment dat, au coborât într-un crater nu foarte mare. Aici se oprea și urma lăsată de forma de viață. Destul de ciudat, scanerul nu indica nimic.

— Zo, trebuie să fim foarte atenți, poate fi ceva ce trăiește în pământ.

— Mărește puterea scanerului și scanează și anomaliile solului, l-a rugat Gos.

— Hopa, a reacționat surprins Zo, privind datele de pe monitor. Parcă ar fi un mușuroi de furnici.

Nu a apucat să continue, căci pe marginile craterului s-au deschis multe uși camuflate din care au ieșit mii de toboiști ce i-au înconjurat, cântând imnul planetei lor natale. Reîntâlnirea a fost emoționantă, iar universul infinit s-a dovedit a fi destul de mic pentru niște toboiști visători și plini de speranță.

3. Vega

Cupola de sticlă a cosmodromului din Pitești s-a deschis fără zgomot, iar numărătoarea inversă stătea să înceapă.

— ... trei, doi, unu, zero.

Motoarele navei spațiale huruiau, lăsând în urmă un fum abia perceptibil. Puterea lor imensă punea la încercare îmbinarea de aliaje și tehnologie avansată. Încet, dar sigur, nava a depășit acoperișul cosmodromului, rotindu-se apoi cu partea frontală spre vest, pregătindu-se de accelerare.

Doru Alexandru era primul român și, totodată, primul om de pe Pământ care pornea spre planeta nou-descoperită, Vega, din Galaxia Arthur. Aceasta era o misiune de recunoaștere; o navă de cercetare urma să fie trimisă imediat ce el stabilea primul avanpost pe planetă sau în apropierea ei și securiza zona respectivă a galaxiei.

— Totul este în ordine, Marius. Parametrii principali ai navei sunt OK.

— Doru, începu Marius, încercând să se asigure că totul este bine, verifică fluxul magnetic al motorului, să fie echilibrat.

— Echilibrat, confirmă scurt Doru, accelerând motoarele navei, care, cu o ușoară întârziere, prinse viteză.

— Am ieșit din spațiul cosmic și mă îndrept spre centrul sistemului solar, reluă el comunicarea.

— Perfect. Să nu zăbovești mult, să te întorci într-un an, să prinzi aici anul 2500, glumi Marius, cu un regret în voce, dat de faptul că nu participa la această misiune ca membru al echipajului.

Au fost multe dispute în Consiliul Planetar până s-a luat decizia de a trimite o singură navă, cu un singur om la bord. Mulți au pledat pentru trimiterea inițială a unei nave de cercetare, dar propunerea nu a fost votată, după o analiză amănunțită a informațiilor despre acea zonă. Alții au insistat pentru o navă militară, considerând că ar fi putut securiza zona cel mai eficient. În acest context, Marius avea deja un loc asigurat în echipaj, la departamentul de navigație, dar ideea a fost abandonată, luând în considerare posibilitatea întâlnirii unei forme de viață inteligente, care ar fi putut interpreta prezența unei nave înarmate ca pe un act ostil. Ultima opțiune rămasă a fost trimiterea unei nave de recunoaștere cu un singur astronaut. În această privință, nimeni nu a putut concura cu Doru, care era cel mai experimentat și avea o reputație solidă în cadrul consiliului.

A început să simtă liniștea apăsătoare a spațiului cosmic în care pătrundea. A oprit stația de comunicare, concentrându-se pe instrumentele de navigare. Nava, dotată cu tehnologie de ultimă oră, era un complex de senzori care o făcea extrem de manevrabilă. Totul funcționa perfect. După ce a ocolit Soarele, a accelerat pentru a ajunge în regiunea planetelor Uranus și Neptun, care erau aproape aliniate în acea perioadă și în partea opusă a Pământului. Încă un salt în spațiu și a părăsit sistemul nostru solar, îndreptându-se spre Galaxia Arthur, galaxia vecină, către noua planetă Vega.

S-a lăsat pe scaunul de pilot; urma o călătorie de rutină, dar mai lungă decât de obicei. Era calm, o trăsătură pe care toți o apreciau la el și unul dintre motivele pentru care fusese selectat pentru această misiune. Nostalgia îl învăluia când își amintea de anii copilăriei, de locul din cireș, unde, absorbit de volumele science-fiction, călătorea imaginar prin cosmosul nesfârșit. Acolo, își imagina cum întâlnea alte civilizații și, ca un veritabil erou, apăra Pământul de o invazie iminentă. 

Depusese mult efort pentru a fi admis la Școala de Cosmonautică din Pitești și apoi pentru a se remarca drept unul dintre cei mai talentați recruți ai promoției sale. Mai făcuse un singur pas până să fie numit pilot pe o navă de recunoaștere în zona polară. Simțea că acel post nu i se potrivește și că se sufoca la fiecare ieșire în spațiu, fără a se îndepărta măcar de stratosferă. Până la urmă, acest sentiment l-a propulsat înainte. Prin muncă asiduă, adesea până la epuizare, și acceptând orice misiune suplimentară, a reușit să avanseze și să obțină o promovare în flota cosmică. Ajuns aici, a excelat pur și simplu, dând tot ce avea mai bun și dovedindu-se cel mai talentat cosmonaut din acel moment.

Încet, încet, gândul i-a zburat acasă, la soția și fetița lui, la ultima imagine cu ele, în camera de îmbarcare, după o ultimă îmbrățișare strânsă. Stăteau una lângă alta, iar chipurile lor radiau de speranță, dar și de o umbră de îngrijorare. Soția lui nu se opusese când îi spusese prima oară, deși a schițat un mic gest de dezaprobare. Avea încredere deplină în el și știa că trebuia să plece. Îl iubea, și asta o durea cel mai mult când aflase că această misiune va dura cel puțin un an.

Gândurile i-au fost întrerupte de un semnal de contact, emis de o navă comercială a unei companii de minerit, plecată de pe o planetă din apropiere. Industria de minerit luase amploare în ultima perioadă, odată cu descoperirea unor planete care aveau în sol multe aliaje deja formate, reducând astfel costurile de producție – costuri ce erau semnificativ mai mari în comparație cu transportul acestora până pe Pământ.

— Salutare, Doru, se auzi în cabină glasul căpitanului navei comerciale, un fost coleg de școală, care alesese calea comercială, unde se câștiga mult mai bine, dar unde erai limitat la niște rute obișnuite.

— Salut, Vlad! Cum îți merge? întrebă el din curtoazie.

— Destul de bine. Mai am cursa asta și plec în vacanță cu cei mici în Caraibe.

— Meriți asta după un an de muncă, zise Doru cu un oarecare regret în glas, gândindu-se la fetița lui, care avea parte în fiecare an de câte o vacanță la mare sau la ocean, întreruptă sau amânată de câte o nouă misiune a lui.

— De-abia aștept. Mult succes și te aștept pe la mine când te întorci. Am terminat casa de vacanță de la Rucăr.

Știa că-i promisese fostului coleg că-l va vizita, dar timpul, care trecea mult prea repede, precum și misiunile, care se succedau una după alta, amânau mereu această vizită. Întotdeauna exista un moment când voia să-și facă bagajele și să plece, dar renunța, spunându-și că o va lăsa pentru următoarea vacanță.

Timpul trecea destul de încet, mai ales când parcurgi distanța dintre galaxii. Deși se deplasa cu viteza maximă, avea senzația că stă pe loc. Reperele luate în considerare la ieșirea din galaxie rămâneau în continuare, parcă la aceeași distanță. Zilele se scurgeau, iar Galaxia Arthur devenea din ce în ce mai luminoasă, sclipind din când în când, de parcă i-ar fi făcut cu ochiul, atrăgându-l într-o aventură fără întoarcere. Multe misiuni se pierduseră în acel colț de univers, iar denumirea de „Galaxia fierbinte” fusese unanim acceptată.

Și-a recalculat ruta spre Vega după ce a primit primele informații de la scanerul navei și a activat senzorii de impact. Sistemul solar în care se afla Vega era printre primele din galaxie pe traiectoria aleasă. A trecut de un soare pitic, cu două planete mici orbitându-l, iar apoi a întâlnit o stea în formare. Totul era lipsit de viață. Expediția lui Doru avea ca scop securizarea zonei în care probabilitatea existenței vieții era destul de mare, iar toate datele indicau că aceasta se afla în următorul sistem solar.

A localizat cu precizie planeta Vega și și-a calculat traiectoria pentru a ocoli steaua care o lumina. A pornit și sistemul de comunicare, deschizând un canal subspațial pentru o legătură cu Pământul.

Vega a apărut, la început ca un mic punct luminos, alături de alte două planete mai mici, învecinate, apoi s-a conturat ca o planetă de o culoare maroniu-roșiatică. Doru a fost surprins, având în minte toate informațiile obținute de cercetători după atâta timp de studiu. Toate acele date indicau o planetă cu apă și oxigen, cu o probabilitate destul de mare ca viața să existe aici. Distanța optimă până la steaua în jurul căreia orbita ar fi trebuit să-i asigure o temperatură constantă, asemănătoare Pământului.

— Aici Doru. Accept schimbarea canalului subspațial.

— Salut, Doru, îi răspunse Marius, care fusese chemat la cosmodrom imediat ce se primise mesajul de deschidere a canalului.

— Salut, Marius! Ce faci, omule? Te-ai mutat la cosmodrom?

— Pentru această misiune m-aș fi mutat și pe Soare, ca să știu că totul este bine.

Doru zâmbi și porni toate aparatele de scanare a vieții de pe planetă. Aceasta se mărea din ce în ce mai mult, devenind vizibile lanțurile muntoase și zonele de la poli. Era din ce în ce mai clar că suprafața ei era una deșertică.

— Am început să primim imagini de la tine. Deja le trimitem la centrul de prelucrare, îl anunță Marius prin cască. Era tăcut, lipsit parcă de speranța pe care o avusese la plecarea lui Doru de pe Pământ.

— OK. Încep procedura de intrare pe orbită geostaționară.

A redus viteza navei și s-a apropiat de planetă, privind solul și formele de relief ce îi aminteau de Marte, pe vremea când încă nu era populată. La orizont, a apărut un lanț muntos masiv. Totul era magnific, dar nu așa cum se așteptase. I-a atras atenția un punct mai închis la culoare, la baza lanțului muntos. Acesta crea un contrast destul de mare cu tot ce era în jur și, inițial, părea o zonă integrată în peisaj. Având o presimțire neplăcută, a continuat să observe fenomenul, când pata aceea neagră a început să se mărească. Doru s-a apropiat de fereastra navei, nevenindu-i să creadă ce se întâmplă, dar, în acel moment, o rază verde l-a orbit, iar nava a fost învăluită în acea lumină puternică. Toate dispozitivele de la bord funcționau în parametri normali și nu indicau nicio anomalie. Tăcerea lui a fost sesizată de Marius.

— Doru, s-a întâmplat ceva acolo?

Începuse să simtă o căldură sufocantă, iar aerul devenea din ce în ce mai irespirabil.

— Nu știu... Mă sufoc, nu mai am aer... Totul devine... ca o ceață... Marius...

— Doru, mă auzi?

Canalul de comunicare a încetat să mai funcționeze. Marius a rămas fără cuvinte în fața panoului de comandă din camera cosmodromului.

Alisa, mama Doinei, pregătea cina, comandându-i computerului bucătar un meniu ușor, iar în sufragerie, Doina se uita la un documentar. Videotelefonul a sunat, iar Doina a sărit din fotoliu ca să răspundă prima. Pe ecran a apărut Marius.

— Bună, Doina.

— Bună ziua, Marius. Cred că doriți să vorbiți cu mama.

— Da, dacă ești drăguță să o chemi.

— Imediat. Mami, este Marius! strigă ea, în timp ce se întorcea în fugă spre fotoliu.

Alisa lăsă prosopul pe un scaun din bucătărie și se așeză pe canapeaua special amplasată în fața videofonului.

— Bună, Marius! Mă bucur să te văd. Ai vești de la Doru?

— Bună, Alisa, și, abținându-se să oftez, continuă: Da, am vești de la Doru. A ajuns pe Vega, dar, din păcate, am pierdut contactul cu el. Îmi pare foarte rău! Niciun scaner de canal subspațial nu a reușit să-l mai contacteze.

Alisa s-a afundat și mai mult în canapea, în timp ce Doina a întrerupt vizionarea documentarului, concentrându-și toată atenția asupra mamei ei, care întrebă:

— De ce, Marius? De ce?

4. Visul

Mergea pe stradă, încet, poate prea încet pentru un băiat care, în aparență, se grăbea mereu. Uneori chiar se pripea, dând impresia de grabă, dar își dădea seama repede și, după ce inspira adânc, se liniștea. Strada era aproape pustie. Câțiva trecători, probabil muncitori care mergeau la schimbul trei, treceau pe lângă el. Nu-l observau, absorbiți de propriile gânduri și probleme. Doar dacă veneau direct spre el, ridicau privirea din pământ și îl ocoleau, realizând că nu erau singuri pe stradă.

Se înserase de-a binelea; era o seară târzie de vară. Mirosul dulce al pomilor începuse să se intensifice în aerul răcorit după canicula zilei. Trăgea acel aer plăcut în piept, ca și cum ar fi dorit să se încarce cu energie pentru ceea ce urma să se întâmple. Tocmai terminase liceul și se pregătea să plece la facultate. Intră fără prea multe emoții – de fapt, nu el avusese emoții, ci părinții lui, niște oameni simpli. Tatăl era marinar, iar mama muncitoare. Aveau încredere în el și sperau să reușească, deși nu mai știau de mult cum se descurca cu școala. Tatăl, plecat cu serviciul pe Dunăre, venea destul de rar acasă, doar la sfârșit de săptămână și în concedii, neavând timp să vadă cum mai mergea băiatul lui la școală. Doar îl întreba din când în când: „Merge? Merge școala?”. Iar el răspundea afirmativ, primind un „Bravo!” mulțumit de acest răspuns. Mama lui nu trecuse niciodată pe la școală, dar îl vedea când stătea în sufragerie și învăța. Era suficient pentru ea. Nu aveau pretenții să ajungă cineva anume, ci doar să trăiască bine. Poate că acest lucru l-a debusolat puțin și nu a îndrăznit să țintească mai sus decât condiția sa.

Când au mers să vadă rezultatul de la Institutul de Marină, tatăl lui a vărsat o lacrimă. Băiatul lui intrase la Institut. Își dorise asta, poate și pentru că el nu reușise în tinerețe să devină ofițer. Dar acum, văzând că intrase printre primii, era mulțumit și emoționat. Primise și bursă, ceea ce le reducea considerabil eforturile financiare cu întreținerea lui la Institut. A ales marina, nu pentru că asta ar fi vrut cel mai mult, ci pentru a-i mulțumi pe ai săi. Nu va sta la cămin, ci la un vechi prieten al tatălui său. La început nu i-a plăcut ideea acestui aranjament, dar apoi, analizând toate aspectele, și-a dat seama că va fi mult mai liber decât la cămin.

Se plimba singur prin orășelul său natal, așezat între dealuri, și se gândea la tot ce fusese și la tot ce va fi. Medita la Institut și la modul în care acesta îi va schimba viața, dar mai ales îi reveneau în minte toate clipele trăite în liceu, aici, acasă. Nu fusese o perioadă prea bună pentru el. Gașca era OK: băieți simpli, fără pretenții, iar fetele la fel, majoritatea surorile băieților din gașcă. Activitățile lor principale erau sportive – tenis cu piciorul și plimbări prin oraș. La petreceri nu mergeau prea des. El avea noroc cu sora lui, care intrase într-o gașcă de fete petrecărețe și găseau destul de des unde să iasă. Fiind mai mică decât el, părinții nu-i dădeau voie decât însoțită de fratele ei, având încredere în el. Așa că se lăsa convins de sora mai mică să o ducă la câte o petrecere cine știe unde. Cu gașca lui dădeau petreceri doar la aniversări; erau destui, așa că aveau cam una în fiecare lună. Adolescența a venit repede și a început să-i placă de o colegă de clasă. Prima dată l-au fascinat ochii ei. Erau de un verde pătrunzător, senini. Nu-și dădea seama dacă erau sinceri sau nu, pentru că erau înșelători. La început nu s-a obosit să se gândească la asta, dar încetul cu încetul fluturii din stomac au început să-și facă de cap. Începuse să fie agitat în preajma ei. Cu cât o observa mai mult, cu atât îi găsea tot mai multe calități și îi ignora defectele. Începuse să-i placă cum vorbește, cum se mișcă, cum se îmbracă. Și-a dat seama că s-a îndrăgostit.

O chema Laura și locuia în același cartier cu el. Deja acest nume îl vedea scris pretutindeni, iar când îl pronunța, i se părea o poezie. Nu a luat totuși în calcul faptul că ea îl ignora. În afară de două sau trei priviri fugare, care îl făceau să tremure din tot corpul, sau o singură dată, când se întorceau de la școală și i-a spus pe nume, nu au mai existat alte momente în care să-l bage în seamă. Nu i-a păsat și a sperat că această iubire care se înfiripa în el va fi reciprocă. Dar nu a fost. Ea nu i-a împărtășit aceste sentimente. A intrat într-o altă gașcă, din afara zonei lor. Erau băieți din familii înstărite, care începuseră să deschidă mici afaceri, și de aceea erau numiți băieți de bani gata. Aveau de unde cheltui, și asta îi plăcea Laurei. Prietenii lui îl avertizaseră că este materialistă și că nu este de nasul lui, dar parcă nu-i auzea. Visa și spera în continuare.

El era Dan, iar acum era la Institutul de Marină. Trecuse aproape un an de când plecase de acasă. Ținea legătura cu gașca, când putea. În iarnă dăduse o fugă acasă, dar nu reușise să-i întâlnească pe toți. Se apropia vara și aștepta cu nerăbdare vacanța. Pe Laura încă o avea vie în gândurile sale. Când avea câte un moment mai liniștit, își imagina câte o întâmplare alături de ea. Încet-încet, își dădea seama totuși că nu era pentru el, dar tot o iubea, și asta îl rănea, dându-i un sentiment de nesiguranță față de propriile sentimente.

Stătea pe malul mării și asculta vuietul valurilor. Era seară și nu mai era nimeni în jur. Găsise un loc numai al lui, unde venea de câte ori se simțea singur, îi era dor de ai săi sau voia să fie doar cu gândurile sale, să se gândească la ea. Era un mal înalt, la baza căruia se întindea ca o limbă o mică plajă. Nisipul nu era fin, ci plin de scoici mărunțite aduse de valurile neastâmpărate. La flux nici nu o mai vedeai, apa o acoperea în totalitate. Îi plăcea să stea cu picioarele atârnate și să se uite la lupta dusă de valuri pentru a cuceri fiecare palmă de nisip și cum plaja nu voia să capituleze și se retrăgea din apă după fiecare val.

O stea a apărut pe cer. A identificat-o destul de repede, datorită lecțiilor de la școală, când se întrecea cu colegii de la Institut să vadă cine cunoaște cele mai multe stele și planete. Îi plăcea, întotdeauna îi plăcuse să cocheteze cu spațiul infinit. Un vis din copilărie fusese să zboare în cosmos, să devină cosmonaut, dar realitatea l-a confruntat și i-a arătat că nu se putea. Citea mult SF, îi plăcea genul. Era singurul din gașca de la liceu pasionat de acest gen. Devorase cam toate cărțile din biblioteca orășenească, precum și pe cele din biblioteca liceului.

S-a lăsat pe spate și savura cu nesaț albastrul infinit al cerului. Într-un colț al său a mai apărut încă o stea, care l-a făcut să se încrunte. Nu știa ca în acel loc să fie vizibilă așa de repede o stea și nici nu o recunoștea. Cel mai ciudat era faptul că nu pulsa ca celelalte și avea o strălucire constantă, albă. Stătea și o privea nedumerit, încercând să-și amintească vreo informație prin care să o identifice. Ciudat, nu-i venea nimic în minte și îi părea rău că nu studiase mai mult.

Steaua a început să se mărească și încetul cu încetul devenise cea mai strălucitoare de pe cer, când dintr-o dată a explodat ca un fulger. Dan a închis ochii, neavând timp să reacționeze și să-și acopere fața cu mâna, acel instinct de autoapărare. A rămas complet nemișcat câteva secunde, încercând să-și dea seama dacă fusese lovit de fulger sau nu. Nu simțea nicio durere, dar era normal, la traume, în primele minute nu simți nimic, adrenalina făcându-și treaba în organism. Și-a deschis ochii încet, temându-se ca lumina să nu-l rănească, și cu ochii mijiți a privit spre cer. Steaua nu mai era la locul ei, iar totul era liniștit. S-a ridicat, încercând să înțeleagă ce se întâmplase. Poate că fusese doar o închipuire, dar și-a amintit că, atunci când s-a protejat de acea lumină, a auzit un sunet înfundat undeva în dreapta sa. Sunetul fusese destul de clar, nu putea să se înșele. Poate căzuse ceva, nu foarte mare, după cum percepuse.

A început să caute și, spre surprinderea lui, a găsit la un metru distanță un obiect negru de mărimea unei ciocolate, foarte subțire. A ezitat puțin înainte de a-l ridica de pe pământ, dar și-a luat inima în dinți și a făcut-o. Era curios din fire și și-a făcut curaj. Obiectul era foarte lucios și destul de rece. Un fior i-a străbătut corpul la atingerea metalului, dar a continuat să-l studieze cu atenție. Era extrem de subțire, cu muchiile rotunjite, perfect finisat. În timp ce-l rotea pe toate părțile, acesta a început să lumineze, iar în centrul său a apărut un ecran care s-a aprins mai întâi în albastru, apoi în alb. Și-a dat seama că ar putea fi un mic televizor portabil. Nu mai văzuse așa ceva până acum și nici nu-și explica de unde apăruse. Era imposibil să fi căzut din cer, dar în același timp știa foarte bine că o asemenea tehnologie nu fusese încă inventată. Era nedumerit și îl examina cu atenție.

— Apasă de două ori, foarte scurt, pe ecran, se auzi o voce clară și pițigăiată din obiectul din mâna sa. Apasă de două ori pe ecran, te rog, se auzi din nou, probabil pentru că nu se întâmplase nimic, Dan rămânând cu ochii ațintiți la ecran, incapabil să reacționeze la ceea ce i se întâmpla. Într-un târziu s-a dezmeticit și a apăsat de două ori pe ecran. Pe acesta a apărut o lăcustă. Se mișca. Și a vorbit.

— Sunt Ys-Pay, de pe planeta Gashi. Știu că ți se pare foarte ciudat să vezi o lăcustă vorbind, dar sunt inteligentă și am aproape dimensiunea ta. Ți-am auzit și ți-am urmărit visele...

— O, Dumnezeule!

— Nu, nu sunt Dumnezeul tău. Noi avem un Dumnezeu comun ce ne-a creat, dar pe noi, ființele de pe Gashi, ne-a înzestrat cu ceva mai mult decât pe voi, pământenii.

— Cu ce anume? a încercat Dan să nu mai pară blocat de moment.

— O putere de a înțelege, de a simți și de a face lucruri ce sunt supranaturale pentru voi. Putem să simțim undele pe care le emitem în univers. Fiecare persoană inteligentă emite cantități importante de informații în funcție de starea și de structura sa internă.

— Nu înțeleg, se așeză mai bine pe mal. Se înserase și Dan stătea cu ochii pe acel mic monitor. Încerca să-și dea seama cum primea imaginile. Prima dată i-a trecut prin minte că erau înregistrate, dar apoi, pe măsură ce discuția avansa, și-a dat seama că vorbea în timp real cu acea ființă de pe ecran.

— Normal că nu înțelegi. Noi toți emitem informații sub formă de unde subspațiale, ce nu țin cont și nu sunt afectate de timp sau spațiu. Voi le emiteți, dar nu le percepeți și nici nu aveți vreun senzor care să le poată simți. Noi, însă, suntem astfel construiți încât putem să le și interpretăm, după ce le captăm. Astfel comunicăm între noi, indiferent unde ne aflăm.

— Puteți să captați și informații de la noi, de la mine, de exemplu?

— Hm. Interesant! Începi să-ți dai seama despre ce e vorba. Da, bineînțeles. De mult timp ți-am captat și urmărit undele. Ți-am urmărit visele. Acestea mi-au captat interesul și le-am urmărit.

— Dar de ce? a întrebat Dan curios. De ce tocmai pe ale mele? Sunt un simplu băiat.

— Îți trăiești visele foarte intens, asta pe lângă faptul că visezi foarte mult, peste media speciei tale.

